Woesisi Ahendzi Asa Ahorow 3,000 Ewie Wɔ Nigeria
Memenda, March 1, 2014 no, nyimpadɔm bi a hɔn enyi agye a hɔn dodow si 823 behyiaa mu wɔ Jehovah Adasefo Ehyiadzi Asa a ɔwɔ Nigeria kurow bi a wɔfrɛ no Benin City no mu dze bɛkyerɛɛ hɔn enyigye wɔ nkɔenyim soronko bi a woenya no ho. Ofitsi aber a nhyehyɛɛ a wɔayɛ dze sisi Ahendzi Asa ahorow wɔ aman a wonnyaa mpontu pii mu no hyɛɛ ase wɔ afe 1999 mu no, Jehovah Adasefo esisi Ahendzi Asa ahorow 3,000 wɔ dɛm man no mu.
Wɔdaa edwumadzen a wɔayɛ wɔ Nigeria man no mu ofitsi afe 1920 mu no dze apɛ mbea a asafo ahorow no behyia mu ho abakɔsɛm kakra edzi wɔ nhyiamu yi ase. Asɔpɔn no, nna nkorɔfo efie nye mbea a wɔhaa na nna wɔdze dzi dwuma. Bea a odzi kan a wɔayɛ ho kyerɛwtohɔ dɛ nna Jehovah Adasefo nkotsee na wohyia mu wɔ hɔ no yɛ Asa bi a wosii no wɔ afe 1935 mu wɔ kurow bi a wɔfrɛ no Ilesa mu no. Ofitsi afe 1938 kesi 1990 mu no, asafo ahorow no dodow no bui bɔɔ ho bɛyɛ mpɛn 200. Asafo no dodow no fii 14 kɔr 2,681, na nna ɔyɛ dzen ma hɔn mu pii dɛ wobenya beebi a wobehyia mu. Nna Ahendzi Asa ahorow no mu bi wɔ hɔ a asafo ahorow esia na wohyia mu wɔ do. Mbea afofor so, nna asa no suar ma nyimpadodow a wɔba nhyiamu no ma ntsi, nna binom gyina abowano hwɛ ntokura mu tsie dwumadzi no. Mbea afofor bi so dze, nna asafo ahorow no dodowara da ho hyia mu wɔ nkorɔfo efie nye skuul adan mu.
Afe 1990 mu no, Jehovah Adasefo edwumayɛbea nkorbata no hyɛɛ ase dze bosa a ofi Ahendzi Asa Foto no mu no boae ma wɔdze sisii Ahendzi Asa ahorow. Ɔdze bodur afe 1997 mu no, nna Ɔmantɔw Adansi Egyinatukuw no aboa asafo ahorow 105 ma woesisi anaa woesiesie hɔn Ahendzi Asa ahorow. Wɔ afe 1997 besi 1999 mu no, wosisii asa ahorow 13 a no mu biara no wɔdze nda 7 kesi 15 wiee si.
Adansi edwuma a wɔyɛɛ no ntsɛntsɛm yi nyinara mpo enntum enndzi mbrɛ Jehovah Adasefo no dodow rinya nkɔenyim wɔ Nigeria man mu no ehiadze ho dwuma. Wɔ April 1998 mu no, edwumayɛbea nkorbata no buu akontaa dɛ wohia Ahendzi Asa ahorow 1,114 wɔ man no mu.
Aber a Don Trost, a ɔyɛ Nigeria Nkorbata Egyinatukuw no munyi rekasa wɔ nhyiamu tsitsir no ase wɔ Benin City no, ɔkãa kyerɛɛ abaguafo no dɛ: “Nna ɔyɛ edwumason! Yesusuu ho dɛ, ‘Yɛbɛyɛ dɛn etum ewie iyi yɛ?’” Ofitsi afe 1999 reba no, mbuae no bɛdaa edzi aber a Ahendzi Asa Nsii Ekuw ahorow a no mufo no dodow bɛyɛ beesia kesi baawɔtwe hyɛɛ ase boaa asafo ahorow a wɔwɔ ɔman no mu no. Wɔ mfe 14 a abɛsen kɔ no mu no, woesisi asa ahorow a ɔnnyɛ kuntann na ɔba famu a sɛ wɔkyekyɛ mu pɛpɛɛpɛr a, wosi no mu bɛyɛ 17 bosoom biara.
Aber a Onua Trost kamfoo abaguafo no wɔ dza woetum ayɛ no ho ekyir no, ɔtwee adwen sii do dɛ wɔda ho ara so wɔ pii yɛ. Mfe 2013 mu no, wɔkyekyɛ mu pɛpɛɛpɛr a nna Jehovah Adasefo a wɔwɔ Nigeria no dodow enya nkɔenyim bɔbor 8,000. Ɔdze kãa ho dɛ, “Mbrɛ ɔbɛyɛ ma woeetum edzi daakye nkɔenyim ho dwuma no, wɔbɛsan so ehia Ahendzi Asa ahorow a no dodow si 100 afe biara.” Wɔ mfe 2013 mu no, Adasefo a wɔwɔ Nigeria no dodow nyaa nkɔenyim kɛse kodur 351,000 wɔ asafo ahorow bɔbor 5,700 mu.
twi_Latn twi_Latn twi_Latn twi_Latn twi_Latn twi_Latn twi_Latn